ADVANC-DTAC ปรับตัวขึ้นแรง มีลุ้นชนะประมูล 4G
ADVANC-DTAC ปรับตัวขึ้นแรง มีลุ้นชนะประมูล 4G
15 ธ.ค. 2558

ผู้สื่อข่าวรายงานว่า ราคาหุ้นบริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ปิดตลาดวันนี้อยู่ที่ 215 บาท บวก 21 บาท หรือ 10.82% สูงสุดที่ 215 บาท ต่ำสุดที่ 195.50 บาท มูลค่าซื้อขายที่  5.33 พันล้านบาท
ขณะเดียวกันราคาหุ้นบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ปิดตลาดวันนี้อยู่ที่ 49 บาท บวก 7 บาท หรือ 16.67% สูงสุดที่ 51.50 บาท ต่ำสุดที่ 42.75 บาท มูลค่าซื้อขายที่ 1.81 พันล้านบาท ขณะที่ดัชนีตลาดหุ้นไทยโดยรวมบวก 2.60%
สำหรับปัจจัยที่ส่งผลให้ราคาหุ้นกลุ่มสื่อสารปรับตัวขึ้นในวันนี้ เนื่องจากในวันนี้มีการประมูล 4G คลื่นความถี่ย่าน 900 MHz จำนวนสองชุด ด้านโบรกเกอร์มองว่า ADVANC-DTAC จะชนะการประมูลในครั้งนี้
ด้าน บล.บัวหลวง ระบุว่า บนสมมติฐานราคาประมูลสิ้นสุดสำหรับใบอนุญาตคลื่นความถี่ 900 เมกะเฮิรตซ์ที่ 3.8 หมื่นล้านบาท จะเป็นมูลค่าเพิ่มสำหรับใบอนุญาตคลื่นความถี่ 900 เมกะเฮิรตซ์ของ ADVANC ที่ 3.80 บาท ส่วนหุ้น DTAC ที่ 4.80 บาท และหุ้น TRUE ที่ระดับ 0.50 บาท
โดยคาดราคาสิ้นสุดประมูลสำหรับคลื่นความถี่ 900 เมกะเฮิรตซ์มีแนวโน้มออกมาในช่วง 4-4.8 หมื่นล้านบาท เนื่องจากภาวะการแข่งขันด้านราคาของการประมูลคลื่นความถี่ 900 เมกะเฮิรตซ์ที่มีแนวโน้มรุนแรงมากกว่าการประมูลคลื่นความถี่ 1800 เมกะเฮิรซต์ (อย่างน้อยมีผู้ประกอบการ 3 รายที่จะต้องแย่งชิงสองใบอนุญาต)
อย่างไรก็ตาม จากการวิเคราะห์บ่งชี้ว่า หากราคาประมูลคลื่นความถี่ 900 เมกะเฮิรตซ์สูงเกินกว่า 49,200 ล้านบาท มูลค่าเพิ่มจากใบอนุญาตคลื่นความถี่ 900 เมกะเฮิรตซ์จะกลายเป็นติดลบไปเลยโดยทันที และทุกการเปลี่ยนแปลงของราคาประมูล 5% (หรือคิดเป็น 1.9 พันล้านบาท) จะกระทบมูลค่าใบอนุญาตคลื่นความถี่ 900 เมกะเฮิรตซ์คิดเป็นประมาณ 17% และใช้สมมติฐานว่าท้ายที่สุดแล้ว ADVANC และ DTAC จะเป็นผู้ชนะการประมูล ใบอนุญาตคลื่นความถี่ 900 เมกะเฮิรตซ์
นอกจากนี้ การปรับตัวลดลงของราคาหุ้นในกลุ่มโทรศัพท์เคลื่อนที่ในปัจจุบันหลังจากการประมูลในอนุญาตคลื่นความถี่ 1800 เมกะเฮิรตซ์เสร็จ น่าจะเป็นโอกาสที่ดีสำหรับการกลับเข้าไปซื้อสะสมหุ้นกลุ่มในกลุ่มโทรศัพท์เคลื่อนที่อีกครั้ง และมีอัตราผลตอบแทนจากเงินปันผลที่น่าสนใจในระดับ 6-7.5%
โดยคาด ADVANC จะกลับมาเป็นผู้นำด้านการให้บริการดาต้าอย่างแน่นอนหลังจากสามารถครอบครองใบอนุญาตคลื่นความถี่ทั้ง 1800 เมกะเฮิรตซ์และ 900 เมกะเฮิรตซ์ นอกจากนี้ หุ้น INTUCH เป็นหุ้นที่ฝ่ายวิเคราะห์ชอบอันดับสองในฐานะบริษัทโฮลดิ้งซึ่งถือหุ้นใน ADVANC และตามด้วยหุ้น DTAC ซึ่งอยู่ในสถานะที่ถูกเทขายมากเกินไป